3.
Správa o činnosti obecných polícií v Slovenskej republike za rok 2004 

1. Úvod

Prijatím zákona NR SR č. 333/2003 Z. z., ktorým sa mení a dopĺňa zákon SNR č. 564/1991 Zb. o obecnej polícii v znení neskorších predpisov (ďalej len „zákon o obecnej polícii“), bol zavedený inštitút „Dohľad štátu nad činnosťou obecnej polície“. Vychádzajúc z vyššie uvedenej novely zákona o obecnej polícii bol dohľad štátu nad činnosťou obecnej polície zabezpečený uložením zákonnej povinnosti obciam a mestám (ďalej len „obce“), ktoré majú zriadenú obecnú políciu, do 31.marca každého roka predložiť Ministerstvu vnútra Slovenskej republiky (ďalej len „ministerstvo“) správu o činnosti obecnej polície.

Úlohy vyplývajúce z dohľadu štátu nad činnosťou obecnej polície plní v rámci organizačnej štruktúry ministerstva oddelenie dohľadu nad činnosťou obecnej polície odboru poriadkovej polície Prezídia Policajného zboru (ďalej len „oddelenie dohľadu“), ktoré vzniklo 1. januára 2004. V priebehu roka 2004 bolo uvedené pracovisko personálne aj materiálne dobudované. V súčasnosti je na oddelení dohľadu systemizovaných 5 tabuľkových miest príslušníkov Policajného zboru a 1 miesto zamestnanca. 
 
 Ministerstvo v zmysle zákona o obecnej polícii vedie evidencie) o obecných políciách. Obce, ktoré mali k 1. januáru 2004 zriadenú obecnú políciu, boli v zmysle zákona o obecnej polícii povinné písomne oznámiť ministerstvu prvotné údaje) obsahujúce názov obecnej polície, počet príslušníkov obecnej polície a dátum zriadenia obecnej polície. Zo zaslaných údajov vyplynulo, že k 1. januáru 2004 bolo v Slovenskej republike zriadených 150 obecných polícií, v ktorých pracovalo 2 186 príslušníkov obecnej polície.
 
Obce, ktoré majú zriadené obecné polície, boli povinné do 31. marca 2005 prvýkrát predložiť ministerstvu správu o činnosti obecnej polície) za rok 2004 (ďalej len „správa“). Správa obsahuje) tabuľkovú časť „Výkaz štatistických údajov správy o činnosti obecnej polície“ (ďalej len „výkaz údajov“) a opisnú časť. Analýza údajov a informácií uvedených vo výkaze údajov a opisnej časti tvorí obsah nasledujúcej časti  správy o činnosti obecných polícií v Slovenskej republike za rok 2004. S cieľom jednotného postupu pri spracovávaní správy oddelenie dohľadu v januári 2005 zaslalo všetkým obecným políciám metodické usmernenie. 

Oddelenie dohľadu obdržalo do zákonom stanoveného termínu správy od 152 obecných polícií. Vzhľadom na to, že všetky obecné polície zaslali správu v zákonom stanovenom termíne, nebol daný podnet miestne príslušnému krajskému riaditeľstvu Policajného zboru na začatie správneho konania v zmysle zákona o obecnej polícii).
 
Významnou úlohou oddelenia dohľadu je zabezpečovanie skúšok odbornej spôsobilosti príslušníkov obecnej polície) (ďalej len „skúšky spôsobilosti“) a spolupôsobenie pri riadení, vykonávaní a kontrole odbornej prípravy príslušníkov obecnej polície (ďalej len „odborná príprava“). Oddelenie dohľadu v marci 2004 vypracovalo a minister vnútra Slovenskej republiky v marci 2004 schválil vzdelávací program odbornej prípravy príslušníkov obecnej polície). 

Odborná príprava bola v roku 2004 realizovaná len v školiacich zariadeniach Mestskej polície hlavného mesta Slovenskej republiky Bratislavy a Mestskej polície Žilina. V školiacom zariadení Mestskej polície hlavného mesta Slovenskej republiky Bratislavy odbornú prípravu absolvovalo v dvoch termínoch spolu 73 príslušníkov obecnej polície a v školiacom zariadení Mestskej polície Žilina absolvovalo odbornú prípravu v dvoch termínoch spolu 47 príslušníkov obecnej polície.
 
Pracovníci oddelenia dohľadu sa zúčastnili skúšok spôsobilosti vo funkcii predsedov ) a členov odborných komisií Policajného zboru (ďalej len „komisia“). Ďalšími členmi komisie boli príslušníci Policajného zboru zo Strednej odbornej školy Policajného zboru v Bratislave a Krajského riaditeľstva Policajného zboru v Žiline. V roku 2004 úspešne absolvovalo odbornú prípravu 120 príslušníkov obecnej polície. Z uvedeného počtu prospelo na prvom termíne skúšky spôsobilosti 114 príslušníkov obecnej polície a 6 neprospelo. Na opravnom termíne skúšok spôsobilosti prospeli všetci príslušníci obecnej polície.

Oddelenie dohľadu v roku 2004 vydalo 154 osvedčení o odbornej spôsobilosti príslušníkov obecnej polície) (ďalej len „osvedčenie“). Z tohto počtu bolo vydaných 34 osvedčení príslušníkom obecnej polície na základe písomnej žiadosti) a 120 osvedčení bolo vydaných príslušníkom obecnej polície po úspešnom vykonaní skúšky spôsobilosti).  

2. Činnosť obecných polícií za rok 2004

2.1 Počet príslušníkov obecnej polície

V roku 2004 vykonávalo v Slovenskej republike činnosť 152 obecných polícií. Z tohto počtu je evidovaných 7 v bratislavskom kraji, 15 v trnavskom kraji, 37 v nitrianskom kraji, 17 v trenčianskom kraji, 18 v žilinskom kraji, 16 v košickom kraji, 22 v banskobystrickom kraji, 20 v prešovskom kraji).

V roku 2004 boli v Slovenskej republike zriadené 2 obecné polície (Terchová a  Spišské Podhradie) a k 1. 6. 2004 bola 1 obecná  polícia zrušená (Tornaľa). 
 
Plánovaný, resp. systemizovaný počet príslušníkov obecných polícií v roku 2004 bol  2 411, pričom skutočný počet príslušníkov obecných polícií dosiahol stav 2 192, čo predstavuje 91%-nú obsadenosť tabuľkových miest. Zo skutočného počtu príslušníkov obecnej polície je evidovaných 326 v bratislavskom kraji, 216 v trnavskom kraji, 313 v nitrianskom kraji, 277 v trenčianskom kraji, 280 v žilinskom kraji, 297 v košickom kraji, 230 v banskobystrickom kraji a 253 v prešovskom kraji. Pri uvedenom ukazovateli je nutné uviesť, že podľa informácií poskytnutých obecnými políciami, vo väčšine prípadov sú voľné tabuľkové miesta príslušníkov obecnej polície neobsadené z dôvodu nedostatku finančných prostriedkov obcí. 

V uplynulom roku obecné polície prijali spolu 220 príslušníkov obecnej polície a celkom 165 príslušníkov obecnej polície bolo prepustených. Päť príslušníkov obecnej polície bolo právoplatne odsúdených za spáchanie úmyselného trestného činu.

Počet príslušníkov obecnej polície, ktorí sú držiteľmi osvedčenia, je 2 089, to znamená, že takmer 5% príslušníkov obecnej polície nie je držiteľom osvedčenia. Najväčší počet príslušníkov obecnej polície, ktorým neboli vydané osvedčenia, bol zaznamenaný u Mestskej polície hlavného mesta Slovenskej republiky Bratislavy. K 31. 3. 2005 bolo z uvedenej obecnej polície podaných 41 žiadostí o vydanie osvedčenia 9). 

2.2 Sťažnosti na príslušníkov obecnej polície

	V roku 2004 bolo zaregistrovaných 306 sťažností na príslušníkov obecnej polície, z čoho 28 bolo vyhodnotených ako opodstatnených a 278 ako neopodstatnených. Z výkazu údajov vyplynula skutočnosť, že výrazná, až 50%-ná, časť opodstatnených sťažností sa vyskytla v bratislavskom kraji. Podobne značne vysoký, 42%-ný, podiel neopodstatnených sťažností bol zaznamenaný pri obecných políciách bratislavského kraja. V súvislosti so sťažnosťami je potrebné uviesť, že činnosť obecných polícií je pod prísnym dohľadom masovokomunikačných prostriedkov a verejnosti. O tomto fakte svedčia aj žiadosti občanov, v ktorých žiadali ministerstvo o stanovisko k postupu príslušníkov obecnej polície. V tejto súvislosti je potrebné poukázať na skutočnosť, že ministerstvo v zmysle zákona o obecnej polícii nemá žiadne právomoci kontrolovať plnenie úloh a dodržiavanie zákonnosti postupu príslušníkov obecnej polície ani pri preverovaní sťažností na príslušníkov obecnej polície. Z uvedeného dôvodu sú takéto žiadosti zasielané späť na vybavenie obciam.

2.3 Zákroky, donucovacie prostriedky a útoky na príslušníkov obecnej polície
	
Vychádzajúc z výkazu údajov príslušníci obecnej polície v roku 2004 vykonali spolu 257 856 zákrokov, pričom takmer jednu tretinu zákrokov vykonali obecné polície z bratislavského kraja. Príslušníci obecnej polície pri plnení úloh najčastejšie zasahovali proti narušovateľom verejného poriadku. Pri uvedenom počte vykonaných zákrokov je však potrebné uviesť, že zákon o obecnej polícii explicitne nedefinuje pojem „zákrok“ a jednotlivé obecné polície pristúpili k vyhodnoteniu tejto položky na základe vlastného právneho výkladu. V uvedenom počte sa tak môže premietať celá šírka postupov príslušníkov obecnej polície.
 
Pri plnení úloh obecnej polície príslušníci obecných polícií použili v 90 prípadoch zbraň a v 7 prípadoch varovný výstrel do vzduchu. Zbraň bola vo väčšine zistených  prípadoch použitá pri útoku psa na občanov obce, resp. príslušníka obecnej polície a v 2 prípadoch proti besnej líške. V roku 2004 na základe vyhodnotení obecných polícií nebol zaznamenaný žiadny prípad neoprávneného použitia zbrane ani neoprávneného výstrelu do vzduchu.

V roku 2004 bolo zaregistrovaných 59 427 prípadov použitia donucovacích prostriedkov), pričom v zmysle zákona o obecnej polícii je za donucovací prostriedok považovaný aj technický prostriedok na zabránenie odjazdu motorového vozidla („ďalej len technický prostriedok“). V tejto súvislosti je potrebné uviesť, že počet prípadov použitia donucovacích prostriedkov je vo vysokej miere determinovaný vysokým počtom prípadov použitia technického prostriedku. Pre vyššiu korektnosť údajov o počte použitia donucovacích prostriedkov bude potrebné upraviť výkaz údajov tak, aby údaj o počte použití technického prostriedku bol zaradený ako samostatná položka. 

Pri vykonaných zákrokoch príslušníkov obecnej polície v roku 2004 došlo v 13 prípadoch k zraneniu osoby a nebol zaznamenaný žiaden prípad usmrtenia osoby, voči ktorej zákrok smeroval. Pri zákrokoch príslušníkov obecnej polície taktiež nedošlo k zraneniu ani k usmrteniu nezúčastnenej osoby. Pri vykonaných zákrokoch príslušníkov obecnej polície bola v roku 2004 v 28 prípadoch spôsobená škoda na majetku, z toho v 16 prípadoch na majetku obce. V súvislosti s plnením úloh obecnej polície bolo zaregistrovaných 149 útokov na príslušníkov obecnej polície. Z uvedeného počtu bol v 24 prípadoch príslušník obecnej polície zranený. 

2.4 Činnosť pri plnení úloh obecnej polície

	Pri plnení úloh obecných polícií bola v roku 2004 zákrokmi príslušníkov obecnej polície obmedzená osobná sloboda 6 478 osobám. Najčastejšie išlo o obmedzenie osobnej slobody podozrivej osobe), ktorá bola pristihnutá pri trestnom čine alebo bezprostredne po ňom. Príslušníci obecnej polície na útvar obecnej polície predviedli spolu 4 073 osôb a ďalších 1 012 osôb bolo predvedených na útvar Policajného zboru. Aj k vypĺňaniu predmetnej časti výkazu údajov pristúpili obecné polície, napriek obdržanému metodickému usmerneniu, na základe vlastného výkladu.

	Príslušníci obecnej polície sa v rámci plnenia úloh obecnej polície podieľajú aj na hľadaní osôb, vecí a motorových vozidiel, po ktorých bolo vyhlásené pátranie. V roku 2004 príslušníci obecnej polície boli v 178 prípadoch úspešní pri pátraní po hľadaných osobách, v 133 prípadoch pri pátraní po hľadaných veciach a v 28 prípadoch pri pátraní po hľadaných motorových vozidlách. Z výkazu údajov vyplynulo, že výraznou, 80%-nou mierou sa na úspešnom vyhľadaní vecí, po ktorých bolo vyhlásené pátranie, podieľali obecné polície z trenčianskeho kraja. 

2.5 Priestupky

V roku 2004 bolo 308 511 priestupkov zistených vlastnou činnosťou obecných polícií a 47 871 priestupkov bolo na útvary obecných polícií oznámených. Z uvedeného vyplýva, že v minulom roku obecné polície zaznamenali spolu 356 382 priestupkov). Najvyšší počet zistených priestupkov bol zaznamenaný v bratislavskom kraji (80 079) a naopak najnižší počet priestupkov zistili obecné polície v banskobystrickom kraji (22 644). 

V roku 2004 obecné polície v zmysle zákona o priestupkoch uložili) spolu 8 277 priestupkov, pričom počet uložených priestupkov v roku 2004 zo všetkých zistených a oznámených priestupkov (ďalej len „registrované priestupky“) predstavoval 2,3%-ný podiel. V rámci objasňovania priestupkov príslušníci obecnej polície odložili) spolu 4 859 priestupkov, čo predstavuje 1,4%-ný podiel z celkového počtu registrovaných priestupkov. V roku 2004 príslušníci obecnej polície odovzdali) 5 243 priestupkov príslušnému orgánu, pričom podiel odovzdaných priestupkov z registrovaných priestupkov tvoril, podobne ako u odložených priestupkov, len veľmi nízku 1,4%-nú mieru. Príslušníci obecnej polície predložili správu o výsledku objasňovania) spolu o 11 765 priestupkoch príslušným orgánom, ktoré tvorili 3,3%-ný podiel z registrovaných priestupkov.

V roku 2004 bolo v blokovom konaní) prejednaných 182 977 priestupkov uložením blokovej pokuty zaplatenej priestupcom na mieste (ďalej len „bloková pokuta“). Uvedený počet predstavuje výraznú 51,3%-nú časť z registrovaných priestupkov, ktoré obecné polície objasňovali v roku 2004. Z počtu priestupkov prejednaných v blokovom konaní blokovou pokutou výška vybraných pokút dosiahla sumu 42 360 tis. Sk. Poslednú sledovanú kategóriu tvorili priestupky, ktoré boli prejednané v blokovom konaní vydaním bloku na pokutu nezaplatenú na mieste). Počet týchto priestupkov bol veľmi nízky (8 816 priestupkov). Tvoria 2,4% z celkového počtu registrovaných priestupkov. Výška pokút v tomto prípade dosiahla 4 440 tis. Sk.

Pri vyššie uvedených údajoch o prejednaných priestupkoch je potrebné uviesť, že vo výkaze údajov nie je zaradená položka o počte priestupkov, ktoré boli riešené dohováraním, z čoho vyplýva, že uvedené počty komplexne nereflektujú celý postup pri riešení všetkých registrovaných priestupkov. Aj v tomto prípade nie všetky obecné polície akceptovali   požiadavku oddelenia dohľadu, oznámiť počet priestupkov riešených dohováraním, uvedenú v metodickom usmernení. 

Z hľadiska jednotlivých skutkových podstát priestupkov, ktoré sú obecné polície oprávnené prejednávať, sú vo výkaze údajov sledované len vybrané priestupky. 

Vychádzajúc z ich analýzy je možné konštatovať, že v roku 2004 bolo vlastnou činnosťou obecných polícií zistených celkom 25 049 priestupkov proti verejnému poriadku), čo predstavuje 8,1%-nú časť zo zistených priestupkov. Na útvary obecných polícií bolo oznámených 6 853 priestupkov proti verejnému poriadku, ktoré tvoria 14,3%-ný podiel z celkového počtu oznámených priestupkov. Z celkového počtu registrovaných priestupkov proti verejnému poriadku (31 902) bolo v rámci objasňovania 1,5% priestupkov uložených, 2,3% odložených, 1,1% odovzdaných a 3,3% priestupkov oznámených. V blokovom konaní blokovou pokutou bolo prejednaných 11 620 priestupkov proti verejnému poriadku, čo tvorí 36,4%-nú časť z registrovaných priestupkov a celková suma vybraných pokút dosiahla výšku 2 550 tis. Sk.   
 
Priestupky proti občianskemu spolunažívaniu) nepatria medzi početnú skupinu priestupkov prejednaných príslušníkmi obecnej polície v roku 2004. Vyplýva to zo skutočnosti, že počet zistených (7 162) a počet oznámených (4 720) priestupkov proti občianskemu spolunažívaniu tvorí veľmi nízky (3,3%-ný) podiel zo všetkých registrovaných  priestupkov. Najväčší počet týchto priestupkov bol prejednaný v blokovom konaní blokovou pokutou (2 428), s celkovou sumou vybranou za pokuty 570 tis. Sk.

Z hľadiska výskytu predstavujú priestupky proti majetku) dlhodobý, celospoločenský problém. Táto skutočnosť sa však na počte registrovaných priestupkov proti majetku neprejavila, keďže 17 572 registrovaných priestupkov proti majetku predstavuje nízky 4,9%-ný podiel zo všetkých registrovaných priestupkov. Výrazne vyšší bol počet oznámených priestupkov proti majetku (13 121), ktorých podiel predstavoval 27,5% z celkového počtu oznámených priestupkov. Naopak počet zistených priestupkov proti majetku bol veľmi nízky (4 451) a tvoril 1,4%-ný podiel z celkového počtu zistených priestupkov. V tejto súvislosti je potrebné uviesť, že priestupky proti majetku patria medzi najfrekventovanejšie druhy priestupkov a od obecných polícií sa očakáva výraznejšia participácia na ich odhaľovaní. Z hľadiska objasňovania bolo 9% priestupkov proti majetku uložených, odložených bolo 7,7% priestupkov, 4% boli odovzdané, 11% oznámených a príslušníci obecnej polície prejednali v blokovom konaní blokovou pokutou 40,2% priestupkov proti majetku s celkovou sumou vybranou za pokuty v hodnote 2 260 tis. Sk. 

Z výkazu údajov vyplýva, že obecné polície sa pri objasňovaní a prejednávaní priestupkov v roku 2004 zamerali predovšetkým na objasňovanie priestupkov proti bezpečnosti a plynulosti cestnej premávky) (ďalej „len dopravné priestupky“). Príslušníci obecnej polície za rok 2004 vlastnou činnosťou zistili 153 312 dopravných priestupkov, čo predstavuje 49,6%-ný podiel zo všetkých priestupkov zistených vlastnou činnosťou. Na druhej strane bol zaznamenaný veľmi nízky počet oznámených dopravných priestupkov (10 132), čo predstavuje 21,1%- ný podiel zo všetkých oznámených priestupkov. Z celkového počtu registrovaných dopravných priestupkov (163 444) bolo 65% priestupkov prejednaných v blokovom konaní blokovou pokutou, pričom výška vybraných pokút dosiahla sumu 26 430 tis. Sk. Celkový počet dopravných priestupkov, prejednaných v blokovom konaní blokovou pokutou (106 353), predstavoval 58,1%-ný podiel zo všetkých priestupkov prejednaných v blokovom konaní blokovou pokutou. Výška vybraných pokút za dopravné priestupky, v porovnaní s celkovou sumou získanou z prejednaných priestupkov v blokovom konaní blokovou pokutou, predstavuje výrazný 62,3%-ný podiel. Podiel prejednaných priestupkov vydaním bloku na pokutu nezaplatenú na mieste z registrovaných dopravných priestupkov predstavuje 2,6%-nú mieru s výškou sumy 2 420 tis. Sk.

 	Medzi základné úlohy obecnej polície patrí vykonávanie a zabezpečenie dodržiavania všeobecne záväzných nariadení obce (ďalej len „VZN“). V roku 2004 príslušníci obecnej polície vlastnou činnosťou zistili 111 137 priestupkov porušenia VZN obcí, čo predstavovalo 36%-ný podiel zo všetkých zistených priestupkov obecnými políciami. Na útvary obecných polícií bolo oznámených spolu 10 350 priestupkov porušenia VZN, čo predstavuje 21,6%-ný podiel zo všetkých oznámených priestupkov. Pri priestupkoch proti VZN obcí išlo najčastejšie o nerešpektovanie ustanovení o chove a držaní psov, parkovaní motorových vozidiel na chodníkoch a verejnej zeleni, zákaze fajčenia na verejne prístupných miestach (napr. na autobusových zastávkach), ochrane životného prostredia, nakladaní s komunálnym odpadom na území obce, trhovom predaji. Priestupky proti VZN boli najčastejšie prejednané v blokovom konaní blokovou pokutou. Ich počet dosiahol úroveň 53 034, čo predstavuje 43,6%-ný podiel zo všetkých registrovaných priestupkov porušenia VZN obce, pričom výška zaplatenej sumy predstavuje 9 860 tis. Sk. 

Počet ostatných priestupkov nebol osobitne analyzovaný, keďže zistené priestupky tvoria 2,4%-ný podiel z celkového počtu zistených priestupkov a oznámené priestupky       5,6%-ný podiel z celkového počtu oznámených priestupkov.

	Z uvedených štatistických údajov je zrejmé, že obecné polície sa v roku 2004 v najväčšej miere zameriavali na objasňovanie dopravných priestupkov, pričom niektoré obecné polície na zefektívnenie odhaľovania predmetných priestupkov zakúpili zariadenia na meranie rýchlosti tzv. „ramer“. Z výkazu údajov vyplynulo, že obecné polície v signifikantnej miere prejednávajú dopravné priestupky v blokovom konaní blokovou pokutou, ktorá zostáva predmetom príjmu rozpočtu príslušnej obce. Uvedené konštatovanie potvrdzuje aj fakt, že podiel dopravných priestupkov prejednávaných v blokovom konaní vydaním bloku na pokutu nezaplatenú na mieste tvorí zanedbateľnú časť zo všetkých registrovaných dopravných priestupkov. Podobne je potrebné zdôrazniť, že jednou zo základných úloh obecnej polície je zabezpečovanie verejného poriadku v obci, avšak počet zistených priestupkov proti verejnému poriadku tvoril výrazne nízky podiel z celkového počtu zistených priestupkov. Obecné polície ako poriadkové útvary svoju činnosť v roku 2004 prioritne nezamerali na plnenie úloh v oblasti ochrany verejného poriadku v obci, ale v prevažnej miere na odhaľovanie dopravných priestupkov.

2.6 Ďalšia činnosť obecných polícií

	Obecné polície sa v roku 2004 podieľali na organizovaní a realizácii viacerých preventívnych aktivít a projektov. V spolupráci s Policajným zborom sa príslušníci obecných polícií zúčastnili na realizácii celoslovenských preventívnych projektov určených pre deti školského veku „Správaj sa normálne“ a „Vieme, že...“. Medzi ďalšie preventívne projekty, ktoré sú realizované aj prostredníctvom obecných polícií, patrí „LUMIPER“, „Deň Polície“ a ďalšie. K najpočetnejším preventívnym aktivitám realizovaným prostredníctvom obecných  polícií patrili besedy určené žiakom základných a stredných škôl, ako aj deťom predškolského veku navštevujúcim materské školy. Besedy a rozhovory preventívno-osvetového charakteru príslušníci obecných polícií realizovali aj so seniormi.  

V rámci sociálnej prevencie kriminality a inej protispoločenskej činnosti, s cieľom zvýšenia právneho vedomia občanov, obecné polície prostredníctvom regionálnych masovokomunikačných prostriedkov oboznamovali občanov s aktuálnou bezpečnostnou situáciou mesta. Vo väčších mestách pri preventívnej činnosti využívali nielen miestny rozhlas, ale aj regionálne vysielania miestnych televízií. Obecné polície na zlepšenie komunikácie s občanmi zavádzajú aj tzv. „schránky pre pripomienky občanov“. Mnohé obecné polície distribuovali brožúry, prostredníctvom ktorých občania môžu získať podrobnejšie informácie o službách, úlohách, oprávneniach a povinnostiach obecnej polície ako aj o tiesňových volaniach.

Obecné polície sa v rámci hliadkovej služby sústreďovali na kontrolu rizikových miest, akými sú napr. okolie autobusových a železničných staníc, okolia reštauračných a pohostinských zariadení, najmä v čase zatváracích hodín, v nočných hodinách v zvýšenej miere monitorovali námestia a parky a iné rizikové miesta. Príslušníci obecných polícií sa zameriavali aj na kontrolu miest s vyšším výskytom detí, konkrétne išlo o priechody pre chodcov v okolí škôl a školských zariadení v ranných a poobedňajších hodinách a pod. V rámci realizácie preventívnych aktivít je potrebné osobitne uviesť aj obecnú políciu v Kremnici, ktorá v obci svojpomocne vybudovala detské dopravné ihrisko.

	V rámci situačnej prevencie kriminality a inej protispoločenskej činnosti 32 obecných polícií používa kamerové monitorovacie systémy, ktoré sú najčastejšie nainštalované na miestach s vyšším rizikom spáchania trestného činu alebo priestupku, spravidla v centre miest. Zo správ obecných polícií, ktoré využívajú kamerové monitorovacie systémy vyplynulo, že na miestach, kde sú tieto systémy nainštalované, došlo k zníženiu kriminality a priestupkov. V tejto súvislosti je však potrebné uviesť, že v mnohých prípadoch ide o presun a umelé vytláčanie kriminality a inej protispoločenskej činnosti z centrálnych častí mesta na perifériu. 
 
	Spoluprácu obecnej polície s inými orgánmi upravuje zákon o obecnej polícii). Z obdržaných správ vyplýva, že obecné polície v najväčšej miere spolupracovali s jednotlivými útvarmi Policajného zboru, najčastejšie s príslušnými obvodnými oddeleniami Policajného zboru, ako aj s úradmi justičnej a kriminálnej polície okresných riaditeľstiev Policajného zboru. Spolupráca obecných polícií s Policajným zborom sa v mnohých prípadoch realizuje na základe uzavretých zmlúv medzi obecnou políciou a okresným riaditeľstvom Policajného zboru. Najčastejšou formou spolupráce je vykonávanie spoločnej hliadkovej služby pri zabezpečovaní verejného poriadku, odhaľovanie trestnej činnosti a vykonávanie preventívnych aktivít. V rámci preventívno-bezpečnostných akcií príslušníci obecných polícií spolupracovali pri zabezpečovaní verejného poriadku pri kultúrnych, športových a iných významných spoločenských udalostiach obcí. Obecné polície v spolupráci s obvodnými oddeleniami Policajného zboru významnou mierou participovali na kontrolných akciách zameraných na podávanie alkoholu mladistvým v reštauračných a pohostinských zariadeniach. V spolupráci s okresnými dopravnými inšpektorátmi okresných riaditeľstiev Policajného zboru sa príslušníci obecných polícií zúčastňovali dopravnobezpečnostných akcií. Obecné polície, ktoré sú zriadené v mestách či obciach v hraničných oblastiach, spolupracovali aj s oddeleniami hraničnej kontroly Policajného zboru a to napr. pri zisťovaní totožnosti cudzích štátnych príslušníkov. Príslušníci obecnej polície v rámci spolupráce s Policajným zborom poskytovali asistencie pri procesných úkonoch orgánov činných v trestnom konaní ako  nezúčastnené osoby a pri zistení spáchania trestného činu vykonávali zaisťovanie miesta činu do príchodu hliadky Policajného zboru a pod. 

Vzhľadom na to, že obecné polície pôsobia pri zabezpečovaní obecných vecí  verejného poriadku v obci, medzi priority obecných polícií patrí spolupráca s orgánmi zriadenými obecným zastupiteľstvom. V rámci plnenia vyššie uvedených úloh medzi významnú činnosť obecných polícií patrí odhaľovanie nedostatkov technického charakteru v obci, pričom v uplynulom roku 2004 sa príslušníci obecných polícií sústredili na odhaľovanie a dokumentovanie závad na miestnych komunikáciách, dopravnom značení a dopravnom zariadení, verejnom osvetlení, nefunkčných inžiniersko-technických sieťach. Nezanedbateľnými boli aj kontroly zamerané na odhaľovanie čiernych skládok komunálneho alebo iného odpadu a na kontrolu znečisťovania okolia vodných tokov. Obecné úrady v obciach, kde je vyššie riziko narušenia verejného poriadku, prizývali obecné polície k ochrane verejného poriadku pri vyplácaní sociálnych dávok. Obecné polície sa podieľali aj na odstraňovaní škôd vzniknutých pri mimoriadnych živelných udalostiach, ako napr. Obecná polícia mesta Vysoké Tatry pri odstraňovaní následkov kalamity pri likvidačných prácach a monitorovaní škôd. Ďalšou významnou činnosťou bolo poskytovanie pomoci pri odstraňovaní lesných požiarov ako aj v prípadoch nedovoleného vypaľovania trávnatých porastov v súčinnosti s Hasičským a záchranným zborom, resp. s miestnymi dobrovoľnými požiarnymi zbormi. 
	
	Obecné polície pri plnení úloh tiež spolupracovali s Vojenskou políciou, najmä pri priestupkoch spáchaných príslušníkmi Ozbrojených síl Slovenskej republiky, ako aj so Železničnou políciou pri zabezpečovaní verejného poriadku v blízkosti železničných staníc počas kultúrno-spoločenských a športových podujatí. 

Obecné polície v zmysle zákona o obecnej polícii spolupôsobili aj pri ochrane majetku obce, majetku občanov, ako aj iného majetku pred poškodením, zničením, stratou alebo pred zneužitím aj s využitím vyvedenia signálu na pult centrálnej ochrany) alebo na osobitný mobilný telefón. Ako vyplýva zo správ, v roku 2004 využívalo tieto zabezpečovacie systémy 16 obecných polícií.

	V rámci zabezpečovania verejného poriadku a ochrany obyvateľov obcí, obecné polície v spolupráci s veterinárnymi lekármi venovali veľkú pozornosť odchytu túlavých psov a ich umiestňovaniu do útulkov. Mnohé obecné polície zakúpili, resp. plánujú zakúpiť špeciálne zariadenia na odchyt túlavých psov, pričom viacerí príslušníci obecných polícií absolvovali špeciálne školenie týkajúce sa tejto problematiky. 
	
Medzi veľmi frekventovanú činnosť patrilo doručovanie zásielok súdov, sociálnych úradov, exekútorov, obecných úradov a iných inštitúcií. V tejto súvislosti však mnohí náčelníci obecných polícií vyjadrili nespokojnosť, keďže príslušníci obecných polícií zabezpečujúci doručovanie predmetných zásielok nemôžu prioritne plniť základné úlohy obecnej polície. 

Niektoré obecné polície používali pri plnení úloh obecnej polície služobné psy. Z opisných správ však nie je zrejmé, či boli použité aj ako donucovací prostriedok. Na zabezpečenie plnenia úloh viaceré obecné polície používali cyklohliadky.

3. Záver

Pri vyhodnocovaní obsahovej stránky opisnej časti obdržaných správ bolo zistené, že niektoré obecné polície (Levice, Prievidza, Šaľa, Košice) vykonávajú hliadkovú, resp. obchôdzkovú službu v občianskom odeve. Zároveň bolo zistené, že obecná polícia v Prievidzi má v rámci vlastnej organizačnej štruktúry zriadenú „operatívnu skupinu“, ktorú tvoria dvaja príslušníci obecnej polície a ich úlohou je odhaľovanie a dokumentovanie priestupkov a ich páchateľov, ktorí sa po spáchaní protiprávneho konania snažia pred uniformovanou hliadkou obecnej polície uniknúť. 
Ďalej bolo zistené, že niektoré obecné polície (Prievidza a Hnúšťa) majú spracované zoznamy páchateľov priestupkov, resp. potencionálnych páchateľov priestupkov. V predmetných prípadoch bolo 13. apríla 2005 oddelením dohľadu podľa § 38 ods. 1 písm. c) zákona NR SR č. 428/2002 Z. z. o ochrane osobných údajov v znení neskorších predpisov vyžiadané záväzné stanovisko od Úradu na ochranu osobných údajov, keďže sú pochybnosti o tom, či spracúvané osobné údaje svojím rozsahom, obsahom a spôsobom spracúvania a využívania zodpovedajú účelu ich spracúvania, sú s daným účelom spracúvania zlučiteľné, alebo sú časovo a vecne neaktuálne vo vzťahu k tomuto účelu.

Z opisnej časti správ taktiež vyplynulo, že viaceré obecné polície používali pri plnení úloh obecnej polície rôzne prostriedky ako napr. prístroj na nočné videnie, nepriestrelné vesty a balistické prilby. V tejto súvislosti je potrebné uviesť, že zákon o obecnej polícii taxatívne nevymedzuje používanie uvedených prostriedkov. Na strane druhej je skutočnosťou, že ozbrojené a bezpečnostné zbory pôsobiace v Slovenskej republike majú internými predpismi upravené podmienky používania rôznych prostriedkov. 

Vyhodnotením opisnej časti správ bolo zistené, že obecná polícia v Sládkovičove má dvoch zamestnancov mesta, ktorí vykonávajú činnosť príslušníkov obecnej polície podľa zákona o obecnej polícii, aj keď nie sú držiteľmi osvedčenia. O tomto stave bol telefonicky informovaný aj primátor mesta, ktorý si bol vedomý porušenia zákona o obecnej polícii vo vzťahu k odbornej spôsobilosti. V predmetnej súvislosti bol oddelením dohľadu spracovaný pod č.p.: PPZ-37-191/OPP-2005 zo dňa 25. apríla 2005 podnet na postup primátora mesta Sládkovičovo, ktorý bol zaslaný na preskúmanie na Okresnú prokuratúru v Galante.

Z analýzy štatistických údajov vyplynula potreba zmien vyhlášky Ministerstva vnútra Slovenskej republiky č. 532/2003 Z. z. ktorou sa vykonávajú niektoré ustanovenia zákona SNR č. 564/1991 Zb. o obecnej polícii v znení neskorších predpisov, ktoré budú zamerané na oblasť výkazu údajov a opisnej časti. Uvedené zmeny budú realizované v nadväznosti na očakávané schválenie novely zákona SNR č. 372/1990 Zb. o priestupkoch v znení neskorších predpisov a zákona NR SR č. 315/1996 Z. z. o premávke na pozemných komunikáciách v znení neskorších predpisov.

V závere je nutné konštatovať, že vyššie uvedené skutočnosti sú len čiastkovými poznatkami, ktoré boli získané pri vyhodnocovaní obdržaných správ z jednotlivých obcí, pri aplikácii zákona SNR č. 564/1991 Zb. o obecnej polícii v znení neskorších predpisov v praxi. Komplexné vyhodnotenie jednotlivých ustanovení zákona SNR č. 564/1991 Zb. o obecnej polícii v znení neskorších predpisov ako celku bude vykonané oddelením dohľadu do konca roka 2005.